Politiet tror den samme gerningsmand står bag en række indbrud hos ældre mennesker i Sæby.

Onsdag eftermiddag skete der flere indbrud og indbrudsforsøg med samme fremgangsmåde hos ældre i Sæby. Derfor arbejder politiet med en tese om, at det er samme person, der står bag. Det oplyser politikommissær Peter Skovbak, leder af Efterforskningscenter Frederikshavn. - Det er nærliggende at tro, at der er tale om samme gerningsmand, siger han. Påstår han vil hjælpe 14.30 onsdag blev der banket på døren hos en 92-årig kvinde på Chrestensmindevej i Sæby. Det er en mand, der oplyser,  at han er fra Sæby Ældrecenter og vil advare om tyverier i området. Derfor vil han gerne se, hvor den 92-årige har sine smykker og penge henne. Det nægter hun, og manden går igen med uforettet sag. Senere samme dag, 15.10, befinder der sig pludselig en mand hjemme i lejligheden hos en 88-årig kvinde, der bor på byens havnepromenade. Manden forklarer, at der har været mange tyverier i lejligheden og spørger, om kvinden har kontanter liggende. Da manden kort efter er gået igen, mangler der en kuvert med et mindre kontantbeløb i. Et kvarter senere sker det samme i lejligheden hos en 70-årig kvinde. Men her har manden ikke held med at få nogle tyvekoster med. Flere lignende sager Peter Skovbak har tidligere været ude og advare om en tricktyv i Sæby , og meget tyder på, at der også her var tale om samme gerningsmand. - Vi har haft sager med tilsvarende måde at gøre tingene på, siger Peter Skovbak og refererer til 22. december, hvor der skete et indbrud i Midtpunkt i Frederikshavn. Her gik det ud over en 93-årig kvinde, og 20. januar var det en 84-årig mand på Søndergade i Sæby, der blev franarret kontanter. Peter Skovbak opfordrer folk til at tage sig i agt for tricktyven. Du kan ringe til politiet på 114, hvis du har oplysninger i sagen.